b'\n_START_ARTICLE_\nSrenja (Jalen)\n_START_SECTION_\nVsebina\n_START_PARAGRAPH_\nJalen je Srenjo ozna\xc4\x8dil za igrokaz v \xc5\xa1tirih dejanjih. Dejanje je postavljeno na Gorenjsko pred prvo svetovno vojno. Posestnik in podjetnik Lovro Poga\xc4\x8dar je vdovec z dvema h\xc4\x8derkama, ki se \xc5\xa1olata. Gospodinji mu sestra Franica. Lovro Poga\xc4\x8dar bi rad raz\xc5\xa1iril svoje podjetje in za ta namen \xc5\xbeeli odkupiti ve\xc4\x8dji del va\xc5\xa1ke zemlje v Bobnovcu, da bi si lahko tam postavil elektri\xc4\x8dno centralo. Na\xc4\x8drte zanjo mu dela in\xc5\xbeenir Ivan R\xc5\xbeen, ki se je vrnil s \xc5\xa1tudija v Ameriki. Drugi na\xc4\x8drt pa dela in\xc5\xbeenir Franci Gros, ki je sin tovarnarja. Poga\xc4\x8dar ho\xc4\x8de pridobiti na svojo stran \xc5\xbeupana, da bi mu s svojim vplivom pomagal pri nakupu Bobnovca, toda del srenje dobi na svojo stran R\xc5\xbeen, ki na\xc4\x8drtuje zadrugo, s pomo\xc4\x8djo katere bi sam gradil elektri\xc4\x8dno centralo. Poga\xc4\x8dar bi R\xc5\xbeena rad pridobil s ponudbo ravnateljskega mesta v novi hidrocentrali, toda R\xc5\xbeen se ne da, \xc4\x8deprav izgubi naklonjenost Poga\xc4\x8darjeve starej\xc5\xa1e h\xc4\x8dere Martine. S svojo odlo\xc4\x8dnostjo pa si pridobi simpatijo njegove mlaj\xc5\xa1e h\xc4\x8dere Dane. Preobrat se zgodi, ko se Poga\xc4\x8dar nepri\xc4\x8dakovano znajde pred bankrotom in mlaj\xc5\xa1a h\xc4\x8di Dana mu celo o\xc4\x8dita, da je zapravil premo\xc5\xbeenje, ki ga je pri\xc5\xbeenil. Poga\xc4\x8dar se \xc5\xbeeli ustreliti. R\xc5\xbeen dose\xc5\xbee soglasje z Grosom, Poga\xc4\x8dar pa izgubi del posesti. R\xc5\xbeen se za gradnjo elektrarne sporazume z \xc5\xbeupanom, v njej pa naj bi Poga\xc4\x8dar in h\xc4\x8derka Martina dobila slu\xc5\xbebo. Na koncu se zdru\xc5\xbeita R\xc5\xbeen in njegova zvesta podpornica Dana._NEWLINE_Dramski spopad med Poga\xc4\x8darjem in R\xc5\xbeenom Jalen gradi predvsem na eti\xc4\x8dnem temelju in zato pozitivno na koncu tudi zmaga.\n_START_SECTION_\nObjava in uprizoritve\n_START_PARAGRAPH_\nDrama je bila leta 1924 objavljena v reviji Dom in svet. Istega leta pa je Jalen z Jugoslovansko knjigarno podpisal tudi pogodbo za ponatis v samostojni knjigi. Jalen je ob natisu Srenje prvi\xc4\x8d do\xc5\xbeivel tudi kriti\xc4\x8dno pozornost Josipa Vidmarja. Razlogov, zaradi katerih Jalen Srenje ni spravil na katerega od osrednjih odrov, ne poznamo, vsekakor pa je tudi ta drama uspe\xc5\xa1no romala po pode\xc5\xbeelju, kjer se je v tistem \xc4\x8dasu krepilo kulturno posvetno delovanje.'